Antikvar

Antikvar (fra latin «fra eldre tider», av antiquus, «gammel») er et ord som har hatt ulike betydninger i historien. 

 Historisk bruk 
Romerne brukte i antikken betegnelsen antiquarius om dem som brukte foreldete uttrykk (arkaismer), i middelalderen ble det brukt om dem som kopierte gamle manuskripter, mens det fra renessansen ble brukt om en lærd, som beskjeftiget seg med antikviteter eller fornminner, spesielt gamle kunstverk. På dette tidspunkt var det heller ikke noe skille mellom historikere og arkeologer, så det fungerte også som en betegnelse for en bestemt slags historikere.«antiquarian (n.)», Online Etymology Dictionary 

Et annet ord for antikvar i visse sammenhenger kan være oldtidsforsker.«Oldtidsforsker», Synonymbog 

 Norge 
I Norge har betegnelsen «antikvar» følgende to betydninger:

 Innehaver av et antikvariat 
På norsk kan en innehaver av et antikvariat omtales som antikvar. 

 Offentlig tjenestemann 
I dag anvendes antikvar innen norsk språkbruk om en person som studerer eldre tiders materielle kultur. Stillingsbetegnelsen brukes i Norge i forbindelser som byantikvar og riksantikvar. Antikvar eller bygningsantikvar kalles også vitenskapelig ansatte hos fylkeskonservatoren eller byantikvaren. Disse er rådgivere i spørsmål som gjelder bevaring av antikvarisk verdifulle bygninger, anlegg og bygningsmiljøer. Byantikvar finnes i dag i Oslo, Bergen, Trondheim, Tromsø, Kristiansand, Sandnes og Stavanger.«Byantikvaren - Etater og foretak», Oslo kommune «Byantikvaren i Oslos blogg», Byantikvaren.no Også Telemark fylkeskommune har (per 2024) en stilling som antikvar i fylkesadministrasjonen.

Antikvaren jobber med bevaring og utvikling av kulturminner og kulturmiljøer. Antikvaren har mye kunnskap om disse temaene, og styrer arbeidet med å bevare og verne bygg, landskap og annet miljø. Antikvar arbeider innenfor rammen av kulturminneloven og plan- og bygningsloven. Det vil si at antikvaren følger etablerte lover og forskrifter i arbeidet med å se til at kulturminner, historisk bebyggelse, kulturlandskap, miljø, arkeologi og at den generelle egenarten blir bevart. «antikvar», Utdanning.no

 Referanser 

Se også
Konservator

Kategori:Titler
Kategori:Kunsthistorie
Kategori:Arkeologi
Kategori:Kulturminnevern